ประกาศคณะกรรมการกํากับตลาดทุน

ที่ ทจ.13 /2556

เรื่อง  ข้อกําหนดที่เกี่ยวกับการออกและเสนอขายศุกูก

และการเปิดเผยข้อมูล

(ฉบับที่ 4)

\_\_\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 35 และมาตรา 69 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้


ข้อ ๑ ให้ยกเลิกความในข้อ 32 แห่งประกาศคณะกรรมการกํากับตลาดทุน ที่ ทด. 2/2554 เรื่อง ข้อกําหนดที่เกี่ยวกับการออกและเสนอขายศุกูก และการเปิดเผยข้อมูลลงวันที่ 10 มกราคม พ.ศ. 2554 และให้ใช้ความต่อไปนี้แทน

                   “ข้อ 32   ในกรณีที่เป็นการเสนอขายศุกูกที่ออกใหม่ในวงจํากัดต่อผู้ลงทุนสถาบันที่จัดตั้งขึ้นตามกฎหมายไทยหรือผู้ลงทุนรายใหญ่ ทรัสตีผู้ออกศุกูกต้องดําเนินการดังต่อไปนี้ โดยให้นําหลักเกณฑ์ตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ ซึ่งเกี่ยวข้องกับเรื่องที่ต้องดําเนินการดังกล่าวมาใช้บังคับโดยอนุโลม  
                   (1) การจัดให้มีการจัดอันดับความน่าเชื่อถือของศุกูกก่อนการเสนอขายศุกูกในแต่ละครั้งและอย่างต่อเนื่องจนกว่าสิทธิของผู้ถือศุกูกจะระงับลง รวมถึงข้อกําหนดยกเว้นในการดําเนินการตามหลักเกณฑ์ดังกล่าว

                   (2)  การจัดให้มีการแจกสรุปข้อมูลสําคัญของตราสาร (fact sheet)

                   (3)  การยื่นคําขอให้สมาคมตลาดตราสารหนี้ไทยพิจารณารับขึ้นทะเบียนศุกูก

                   ความในวรรคหนึ่งมิให้ใช้บังคับกับการเสนอขายศุกูกที่ออกใหม่ที่ได้รับยกเว้นการยื่นแบบแสดงรายการข้อมูลและร่างหนังสือชี้ชวนตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการยกเว้นการยื่นแบบแสดงรายการข้อมูลการเสนอขายศุกูก

                   ในกรณีเป็นการเสนอขายศุกูกที่ออกใหม่ในวงจํากัดในกรณีอื่นใดนอกจากการเสนอขายต่อผู้ลงทุนสถาบันหรือผู้ลงทุนรายใหญ่ ทรัสตีผู้ออกศุกูกต้องไม่โฆษณาการเสนอขายศุกูกที่ออกใหม่ และหากจะมีการแจกจ่ายเอกสารประกอบการเสนอขาย ทรัสตีผู้ออกศุกูกต้องแจกจ่ายเอกสารให้เฉพาะบุคคลที่มีลักษณะหรือมีจํานวนอยู่ในวงจํากัดตามที่ได้รับอนุญาตเท่านั้น”


ข้อ ๒ ให้ยกเลิกความในวรรคหนึ่งของข้อ 45/1 แห่งประกาศคณะกรรมการกํากับตลาดทุน ที่ ทด. 2/2554  เรื่อง ข้อกําหนดที่เกี่ยวกับการออกและเสนอขายศุกูก และการเปิดเผยข้อมูลลงวันที่ 10 มกราคม พ.ศ. 2554  ซึ่งแก้ไขเพิ่มเติมโดยประกาศคณะกรรมการกํากับตลาดทุนที่ ทด. 38/2554  เรื่อง ข้อกําหนดที่เกี่ยวกับการออกและเสนอขายศุกูก และการเปิดเผยข้อมูล (ฉบับที่ 2) ลงวันที่ 29 ธันวาคม พ.ศ. 2554 และให้ใช้ความต่อไปนี้แทน

                   “ข้อ 45/1  ให้ทรัสตีผู้ออกศูกุกจัดให้มีข้อมูลหัวข้อ “สรุปข้อมูลสําคัญของตราสาร (fact sheet)” โดยให้เปิดเผยไว้ก่อนหน้าสารบัญในแบบ 69-SUKUK หรือแบบ 69-SK แล้วแต่กรณี”


ข้อ ๓ ให้เพิ่มความต่อไปนี้เป็นข้อ 55/1 ในภาค 3 การจอง การจัดจําหน่าย และการจัดสรรศุกูก แห่งประกาศคณะกรรมการกํากับตลาดทุน ที่ ทด. 2/2554  เรื่อง ข้อกําหนดที่เกี่ยวกับการออกและเสนอขายศุกูก และการเปิดเผยข้อมูล ลงวันที่ 10 มกราคม พ.ศ. 2554 

                   “ข้อ 55/1   ทรัสตีผู้ออกศุกูกต้องจัดให้การชักชวน แนะนํา หรือขายศุกูกที่ออกใหม่ในวงจํากัดต่อผู้ลงทุนสถาบันที่จัดตั้งขึ้นตามกฎหมายไทยหรือผู้ลงทุนรายใหญ่กระทําโดยบริษัทหลักทรัพย์ประเภทการจัดจําหน่ายหลักทรัพย์หรือการค้าหลักทรัพย์ เว้นแต่เป็นกรณีใดกรณีหนึ่งดังต่อไปนี้

                   (1)  กรณีทรัสตีผู้ออกศุกูกมีสถานะเป็นบริษัทหลักทรัพย์ตามประเภทดังกล่าวอยู่แล้ว โดยทรัสตีผู้ออกศุกูกต้องปฏิบัติตามหลักเกณฑ์การประกอบธุรกิจนั้นที่กําหนดสําหรับการชักชวน แนะนํา หรือขายศุกูกด้วย

                   (2)  กรณีการเสนอขายศุกูกที่มีลักษณะดังนี้ต่อผู้ลงทุนสถาบันที่จัดตั้งขึ้นตามกฎหมายไทย

                    (ก) มีการกําหนดชําระคืนเงินลงทุนและอัตราหรือสัดส่วนการจ่ายผลประโยชน์ตอบแทนที่แน่นอน ตามระยะเวลาหรืออัตราที่กําหนดไว้ล่วงหน้า ไม่ว่าจะเป็นอัตราคงที่หรืออัตราผันแปรที่ไม่มีลักษณะเช่นเดียวกับตราสารอนุพันธ์ และ

                    (ข)  ไม่มีเงื่อนไขที่จะกระทบสิทธิของผู้ถือตราสารในการได้รับชําระคืนเงินลงทุนและอัตราหรือสัดส่วนการจ่ายผลประโยชน์ตอบแทนตาม (ก) เช่น การด้อยสิทธิ การแปลงสภาพ การกําหนดให้สิทธิตามศุกูกสิ้นสุดลงก่อนกําหนด การขยายระยะเวลาการชําระหนี้ หรือการปลดหนี้ เป็นต้น เว้นแต่เป็นเงื่อนไขการผิดนัดตามที่กําหนดไว้ในสัญญาก่อตั้งทรัสต์

                   (3)  กรณีการเสนอขายศุกูกที่ออกใหม่ต่อผู้ลงทุนที่ได้รับยกเว้นการยื่นแบบแสดงรายการข้อมูลและร่างหนังสือชี้ชวนตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการยกเว้นการยื่นแบบแสดงรายการข้อมูลการเสนอขายศุกูก”


ข้อ ๔ ประกาศนี้ให้ใช้บังคับตั้งแต่วันที่  1 เมษายน พ.ศ. 2556    เป็นต้นไป


ผู้มีอํานาจลงนาม -                               ประกาศ ณ  วันที่ 11 มีนาคม พ.ศ. 2556                   

 

 

                                                     (นายวรพล โสคติยานุรักษ์)

                                                              เลขาธิการ

                                  สํานักงานคณะกรรมการกํากับหลักทรัพย์และตลาดหลักทรัพย์

                                                         ประธานกรรมการ

                                                   คณะกรรมการกํากับตลาดทุน